《寿曹大博以东宪台治新筑亭馆扁榜寄意·垂光》
宋代·程公许

蔚蓝水中天，岧峣千万重。
楼观耸烟霞，光景浮星虹。
天上老仙伯，万劫冰雪容。
笑下金华山，长歌唳霜鸿。
一去五百年，山头忽重逢。
身衣直指绣，神超蓬海东。
折荡琼台光，拍浮玻璃钟。
琼台纵可乐，虞庭渴夔龙。
丹凤衔诏来，入侍甘泉宫。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。